3. การประกอบธุรกิจของแต่ละสายผลิตภัณฑ์

การประกอบธุรกิจทางด้านสื่อของกลุ่มบริษัทแบ่งเป็น 3 ธุรกิจ ได้แก่ ธุรกิจวิทยุ ธุรกิจโทรทัศน์
และธุรกิจกิจกรรมส่งเสริมการตลาด แต่ธุรกิจที่มีรายได้เป็นนัยสำคัญ ได้แก่ ธุรกิจวิทยุ
และธุรกิจโทรทัศน์ โดยมีรายละเอียดการประกอบธุรกิจ ดังนี้

  3.1 ธุรกิจวิทยุ

  3.1.1 ลักษณะผลิตภัณฑ์หรือบริการ - ธุรกิจวิทยุ

ผลิตภัณฑ์หรือบริการหลักของธุรกิจวิทยุของกลุ่มบริษัท คือ
การผลิตรายการวิทยุเพื่อออกอากาศผ่านสถานีวิทยุกระจายเสียง
โดยการเหมาเวลาโฆษณาสถานีวิทยุในระบบ เอฟ.เอ็ม. และเอ.เอ็ม. จากสถานีวิทยุต่างๆ
ทั้งต่างจังหวัดและกรุงเทพฯ รวมถึงร่วมบริหารการตลาดและสื่อโฆษณาให้กับสถานีวิทยุอื่นๆ
ปัจจุบันสถานีวิทยุที่กลุ่มบริษัทดำเนินการอยู่ทั้งหมดอยู่ในเขตต่างจังหวัดซึ่งกระจายอยู่ทุกภาคของประเทศไทย
ณ สิ้นปี 2546 บริษัทฯ มีรายการวิทยุที่ดำเนินการอยู่ทั้งสิ้น 31 สถานี แบ่งออกเป็น
สถานีวิทยุเอฟ.เอ็ม. 26 สถานี และสถานีวิทยุ เอ.เอ็ม. 5 สถานี ซึ่งตั้งอยู่ใน 24
จังหวัดทั่วประเทศ สามารถครอบคลุมพื้นที่การกระจายเสียงประมาณร้อยละ 80
ของพื้นที่ประเทศไทย โดยอยู่ภายใต้การดำเนินการของบริษัทย่อยทั้ง 3 บริษัท คือ บริษัท ”RK”
บริษัท “RT” และบริษัท “ITW” โดยมีรูปแบบการดำเนินธุรกิจ 2 รูปแบบ ดังนี้

1)  ดำเนินการผลิตรายการ บริหารการตลาดและสื่อโฆษณา

กลุ่มบริษัทเป็นคู่สัญญากับสถานีวิทยุในการเหมาเวลาโฆษณา บริหารการตลาดและสื่อโฆษณา
และผลิตรายการข่าวและรายการบันเทิง ทางสถานีวิทยุ เอฟ.เอ็ม. และเอ.เอ็ม. ในต่างจังหวัด
จำนวน 31 สถานี ซึ่งครอบคลุมพื้นที่การออกอากาศประมาณร้อยละ 80 ของพื้นที่ประเทศไทย
โดยเป็นการนำเสนอรูปแบบรายการวิทยุที่หลากหลาย ได้แก่ สาระความรู้ ข่าวสาร
และความบันเทิง โดยนำเสนอรายการเป็นช่วงๆ ตามแต่ความเหมาะสมของเวลาออกอากาศ
ซึ่งใช้ผู้จัดรายการ (ดีเจ) ท้องถิ่น และเน้นให้ผู้ฟังมีส่วนร่วมทางโทรศัพท์ระหว่างการออกอากาศ

2)  รับจ้างผลิตรายการและโฆษณา

กลุ่มบริษัทรับจ้างผลิตรายการวิทยุและโฆษณา ให้แก่หน่วยงานราชการ ผู้ผลิตสินค้าและบริการต่างๆ
ทั่วประเทศ โดยกลุ่มบริษัทมีทีมงานผลิตและสตูดิโอที่ใช้ในการผลิตรายการวิทยุ
งานโฆษณาในกรุงเทพฯ ที่สามารถให้บริการผลิต
สปอตโฆษณา โดยกลุ่มบริษัทมีทีมงานสรรค์สร้างเรียบเรียงคำโฆษณาต่างๆ
ให้ตรงกับความต้องการของลูกค้า

  3.1.2 การจัดหาผลิตภัณฑ์และบริการ - ธุรกิจวิทยุ

การจัดหาผลิตภัณฑ์และบริการของธุรกิจวิทยุแบ่งออกเป็น 2 ส่วน ดังนี้

  ส่วนที่ 1 การได้มาของเวลาสถานีวิทยุ การได้มาของเวลาสถานีวิทยุแบ่งออกเป็น 2 กลุ่ม

กลุ่มที่ 1 สถานีวิทยุที่บริษัทฯ จะบริหารการตลาดและผลิตรายการเอง

เมื่อสถานีวิทยุมีการเปิดประมูลให้เช่าเวลา ฝ่ายการตลาดจะทำศึกษา
ข้อกำหนดและเงื่อนไขในการประมูล (Term Of Reference)
เพื่อกำหนดว่าบริษัทใดในกลุ่มมีคุณสมบัติที่เหมาะสมที่สุดในการเข้าประมูล
หลังจากนั้นจะทำการศึกษาข้อมูลอื่นเพื่อใช้ประกอบการประมูล ดังนี้

  (1) จำนวนและอัตรารายได้ของประชากรในเขตที่สถานีวิทยุนั้นๆ ตั้งอยู่

  (2) ความนิยมของสถานี

  (3) จำนวนสถานีวิทยุในจังหวัดนั้น

  (4) อัตราค่าเช่าของสถานีอื่นในเขตใกล้เคียง

หลังจากศึกษาข้อมูลต่างๆ บริษัทฯ
จะจัดทำแผนการบริหารการตลาดและสื่อโฆษณารวมทั้งเสนอราคาค่าเช่าที่เหมาะสม
เมื่อสถานีวิทยุเห็นชอบให้กลุ่มบริษัทเป็นผู้ดำเนินการ ก็จะทำการเซ็นสัญญาเช่าและวางเงินค้ำประกัน
และเข้าดำเนินการต่อจากผู้เช่ารายเดิมที่หมดสัญญา ซึ่งตั้งแต่ปี 2541 เป็นต้นมา
กลุ่มบริษัทได้สถานีใหม่เพิ่ม 4 ถึง 11 สถานีในแต่ละปี

กลุ่มที่ 2 สถานีวิทยุที่กลุ่มบริษัทจะร่วมบริหารการตลาดกับผู้ประกอบการรายอื่น

เมื่อผู้ประกอบการรายอื่นประมูลสถานีวิทยุได้
และผู้ประกอบการรายนั้นมีทีมฝ่ายขายที่ไม่สามารถขายเวลาโฆษณาได้อย่างมีประสิทธิภาพ
ผู้ประกอบการรายนั้นก็จะติดต่อให้กลุ่มบริษัทเข้าร่วมบริหารการตลาดให้ด้วย
ซึ่งในการพิจารณาของบริษัท ก็จะคล้ายกับกลุ่มที่ 1 คือ
จำนวนและอัตรารายได้ของประชากรในเขตที่สถานีวิทยุนั้นๆ ตั้งอยู่ ความนิยมของสถานี
จำนวนสถานีวิทยุในจังหวัดนั้น และเงื่อนไขที่ผู้ประกอบการรายนั้นเสนอมา เป็นต้น

ส่วนที่ 2 การดำเนินการผลิตรายการ รายการวิทยุที่บริษัทดำเนินการผลิต มีขั้นตอนการผลิต ดังนี้

  (1)
  ฝ่ายครีเอทีฟจะศึกษาข้อมูลความต้องการของผู้ฟังและความต้องการของสินค้าและบริการต่างๆ
  ในพื้นที่ที่สถานีวิทยุต่างๆ ของบริษัทฯ
  ดำเนินการอยู่รวมทั้งพื้นที่ออกอากาศครอบคลุมถึงแล้วนำมากำหนดรูปแบบรายการ

  (2) คัดเลือกพิธีกรผู้จัดรายการ ซึ่งส่วนใหญ่จะเป็นคนในพื้นที่ที่สถานีวิทยุตั้งอยู่
  เนื่องจากเป็นผู้มีความเชี่ยวชาญในเรื่องท้องถิ่นและเข้าใจถึงขนบธรรมเนียมประเพณีรวมถึงวัฒนธรรมท้องถิ่น
  เพื่อให้เป็นที่ยอมรับผู้ฟังท้องถิ่น

(3) ฝ่ายการตลาดทำการขายโฆษณาให้แก่ลูกค้าเป้าหมายทั้ง ลูกค้าส่วนกลาง และลูกค้าท้องถิ่น

  (4)
  หลังจากการออกอากาศจะมีการตรวจสอบรายการเพื่อศึกษาถึงผลการตอบรับจากผู้ฟังรายการ
  เพื่อนำมาพัฒนาปรับปรุงรายการให้ได้รับความนิยมมากยิ่งขึ้นไป

  3.1.3 การตลาด ภาวะอุตสาหกรรมและการแข่งขัน - ธุรกิจวิทยุ

  3.1.3.1 การตลาด

นโยบายการตลาด

บริษัทฯ ดำเนินธุรกิจด้านสื่อวิทยุด้านสาระและบันเทิง โดยนำเสนอรายการที่มีคุณภาพ
มีประโยชน์ต่อผู้ฟัง และลูกค้า
โดยจะเห็นได้จากรายการวิทยุที่บริษัทดำเนินการอยู่ได้รับความนิยมเป็นอันดับต้นๆ ของแต่ละพื้นที่
และบริษัทมีนโยบายที่จะรักษาการเป็นผู้นำของรายการวิทยุและพัฒนารายการวิทยุของบริษัทฯ
ให้ได้รับความนิยมสูงสุดต่อไป ซึ่งบริษัทได้ทำการปรับปรุงรายการและจัดกิจกรรมต่างๆ
อยู่ตลอดเวลาให้บรรลุถึงเป้าหมายดังกล่าว ซึ่งบริษัทมีกลยุทธ์ต่าง ๆ ดังนี้

กลยุทธ์ทางการตลาด

1)  กลยุทธ์ด้านการตลาดด้านราคาแบบแพ็กเกจ (Package)

การซื้อเวลาโฆษณาของลูกค้าของบริษัทส่วนใหญ่จะซื้อแบบแพ็กเกจ (Package)
ซึ่งเป็นการซื้อเวลาเพื่อลงสปอตโฆษณาแบบเป็นชุดกล่าวคือ เป็นการซื้อสปอตโฆษณาครั้งละมากๆ
และมีการลงโฆษณาในหลายสถานี
โดยฝ่ายการตลาดของกลุ่มบริษัทจะสอบถามถึงงบประมาณและความต้องการของเวลาที่ต้องการลงโฆษณาของลูกค้า
หลังจากนั้นบริษัทก็จะจัดทำแพ็กเกจโฆษณาให้ตรงตามความต้องการของลูกค้า (Customized)
ซึ่งลูกค้าที่ซื้อโฆษณาแบบแพ็กเกจจะได้รับสิทธิพิเศษต่างๆ เช่น
สามารถเลือกลงโฆษณาในรายการของกลุ่มได้ก่อน
และอัตราค่าโฆษณาที่ถูกกว่าการซื้อโฆษณาแบบเป็นครั้งๆ หรือรายเดือน

2)  กลยุทธ์ด้านการให้บริการครบวงจร

เนื่องจากกลุ่มบริษัทดำเนินงานในสื่อหลายประเภท ทั้งทางโทรทัศน์ ทางวิทยุ
รวมทั้งการบริหารกิจกรรมและการส่งเสริมการตลาด
ทำให้กลุ่มบริษัทมีความสามารถในการให้บริการด้านการตลาดการสื่อสารครบวงจร
โดยเฉพาะสื่อวิทยุของบริษัทฯ มีพื้นที่การกระจายเสียงรวมกันประมาณร้อยละ 80
ของพื้นที่ประเทศไทยทำให้สามารถตอบสนองความต้องการของผู้ใช้บริการโฆษณาทั่วถึงทุกกลุ่มเป้าหมาย
รวมทั้งสามารถลดต้นทุนของลูกค้าผู้ใช้บริการได้

ลักษณะลูกค้าและช่องทางการจำหน่าย

บริษัทฯ มีรายได้หลักจากการขายโฆษณาในรายการวิทยุ ซึ่งอัตราค่าโฆษณาในรายการวิทยุ
ขึ้นอยู่กับความนิยมของรายการ ดังนั้น บริษัทจึงได้แบ่งลักษณะของลูกค้าตามช่องทางการจำหน่าย 2
ลักษณะ ดังนี้

1.  กลุ่มบริษัทโฆษณา (Agency)
    บริษัทโฆษณาเป็นลูกค้าหลักที่ซื้อโฆษณาของบริษัทโดยเป็นผู้เสนอการจัดสรรและเป็นผู้วางแผนการใช้สื่อโฆษณาให้แก่เจ้าของสินค้าและบริการ

2.  ลูกค้าโดยตรง (Direct Customer) ได้แก่ลูกค้าที่เป็นเจ้าของสินค้าหรือบริการต่างๆ
    ทั้งภาครัฐและเอกชน เช่น
    ลูกค้าที่เป็นเจ้าของผลิตภัณฑ์หรือบริการในกรุงเทพและต่างจังหวัดที่สถานีวิทยุของกลุ่มบริษัทตั้งอยู่ที่ซื้อเวลาโฆษณาจากกลุ่มบริษัทโดยตรง

บริษัทฯ มีสัดส่วนลูกค้าระหว่างบริษัทโฆษณา (Agency) และลูกค้าที่เป็นเจ้าของสินค้าหรือบริการ
(Direct Customer) คิดเป็นร้อยละ 60 และ 40 ตามลำดับ โดยที่กลุ่มบริษัท
ไม่มีการพึ่งพิงลูกค้าบริษัทใดเกินกว่าร้อยละ 30 ของรายได้รวมของกลุ่ม

3.1.3.2 ภาวะอุตสาหกรรมและการแข่งขัน

ภาวะอุตสาหกรรม

ธุรกิจโฆษณาผ่านสื่อวิทยุและโทรทัศน์เป็นส่วนหนึ่งของธุรกิจโฆษณา
ดังนั้นการจะเห็นภาพภาวะธุรกิจโฆษณาผ่านสื่อวิทยุและโทรทัศน์ได้ชัดเจน
จำต้องพิจารณาว่าภาวะธุรกิจโฆษณาโดยรวมที่ผ่านมาเป็นเช่นใดก่อน

โดยทั่วไปแล้วภาวะธุรกิจโฆษณามักแปรผันตามภาวะเศรษฐกิจ
ดังจะเห็นได้จากวิกฤตเศรษฐกิจที่เกิดขึ้นในภูมิภาคเอเชียในปี 2540-2541
ได้ส่งผลโดยตรงต่อธุรกิจโฆษณาเป็นอย่างมาก เนื่องจากเจ้าของผลิตภัณฑ์หรือบริการต่างๆ
จะพิจารณาลดค่าใช้จ่ายด้านโฆษณาเป็นอันดับแรก
เพราะสามารถทำได้รวดเร็วและผู้ประกอบการมักพิจารณาว่าการโฆษณาในช่วงที่เศรษฐกิจซบเซานั้นเป็นการสิ้นเปลือง
รวมทั้งจะมีผลกระทบต่อการดำเนินงานน้อยที่สุดเมื่อเทียบกับการลดค่าใช้จ่ายโดยวิธีอื่นๆ
ดังนั้นมูลค่าการใช้จ่ายโฆษณาในช่วงปี 2540-2541 จึงลดลงอย่างมาก
ทำให้บริษัทที่เกี่ยวข้องกับธุรกิจโฆษณาหลายรายต้องปิดกิจการลง
แต่ผู้ประกอบการที่มีความสามารถในการบริหารต้นทุนและการตลาดและมีความแข็งแกร่งทางการเงินเท่านั้นที่จะสามารถผ่านวิกฤตครั้งนั้นไปได้

ตั้งแต่ปี 2543 เป็นต้นมา ภาวะเศรษฐกิจในภูมิภาคเอเชียและประเทศไทยเริ่มปรับตัวดีขึ้น
จะเห็นได้จากการเติบโตของ GDP ของประเทศไทยที่อยู่ที่ระดับร้อยละ 4.4 ในปี 2543
ได้ปรับตัวเพิ่มขึ้นอย่างต่อเนื่องมาเป็นลำดับ จนมาอยู่ที่ประมาณอัตราร้อยละ 6.7 ในปี 2546
ภาวะเศรษฐกิจที่มีแนวโน้มดีขึ้นนี้ ทำให้เจ้าของผลิตภัณฑ์หรือบริการต่างๆ
มีความมั่นใจในการลงทุนมากขึ้น จึงหันมาเพิ่มค่าใช้จ่ายด้านโฆษณาเพื่อกระตุ้นยอดการจำหน่ายสินค้า
ส่งผลให้ธุรกิจโฆษณามีรายได้สูงขึ้น ทั้งจากการที่มีปริมาณโฆษณาเพิ่มขึ้นแล้ว
ยังมาจากการที่สื่อโฆษณามีอำนาจต่อรองขอปรับอัตราค่าโฆษณาเพิ่มขึ้นด้วย

ในปี 2543 มูลค่าการใช้จ่ายในการโฆษณารวมมีเพียง 5.1 หมื่นล้านบาท ได้เพิ่มขึ้นในระหว่างปี
2544 ถึง 2546 เป็น 5.3, 6.1 และ 7.1 หมื่นล้านบาทตามลำดับ หรือเพิ่มในอัตราร้อยละ
3.78, 15.50 และ 16.75 (โปรดดูตารางประกอบ)

ตารางแสดงมูลค่าการใช้จ่ายโฆษณารวมทุกสื่อ (หน่วย : ล้านบาท)

+-------------------+-------+-------+-------+-------+-------+-------+
| สื่อประเภทต่าง ๆ     | ปี     | สัดส่วน | ปี     | สัดส่วน | ปี     | สัดส่วน |
|                   | 2544  |       | 2545  |       | 2546  |       |
|                   |       | ร้อยละ |       | ร้อยละ |       | ร้อยละ |
+-------------------+-------+-------+-------+-------+-------+-------+
| โทรทัศน์            | 3     | 62    | 3     | 61    | 4     | 59    |
|                   | 2,879 |       | 7,339 |       | 2,288 |       |
+-------------------+-------+-------+-------+-------+-------+-------+
| วิทยุ               | 5,091 | 9     | 6,170 | 10    | 6,662 | 9     |
+-------------------+-------+-------+-------+-------+-------+-------+
| หนังสือพิมพ์          | 9,558 | 18    | 1     | 18    | 1     | 19    |
|                   |       |       | 1,116 |       | 3,342 |       |
+-------------------+-------+-------+-------+-------+-------+-------+
| นิตยสาร            | 3,106 | 6     | 3,640 | 6     | 4,550 | 6     |
+-------------------+-------+-------+-------+-------+-------+-------+
| โรงภาพยนตร์        | 368   | 1     | 596   | 1     | 896   | 1     |
+-------------------+-------+-------+-------+-------+-------+-------+
| สื่อกลางแจ้ง         | 1,442 | 3     | 1,718 | 3     | 3,169 | 5     |
+-------------------+-------+-------+-------+-------+-------+-------+
| สื่อเคลื่อนที่          | 554   | 1     | 633   | 1     | 558   | 1     |
+-------------------+-------+-------+-------+-------+-------+-------+
| ยอดรวม            | 5     | 100   | 6     | 100   | 7     | 100   |
|                   | 2,998 |       | 1,212 |       | 1,465 |       |
+-------------------+-------+-------+-------+-------+-------+-------+
| เพิ่ม(ลด)           | 3.78  |       | 15.50 |       | 16.75 |       |
| จากปีก่อน(%)        |       |       |       |       |       |       |
+-------------------+-------+-------+-------+-------+-------+-------+

ที่มา : ACNeilsen

เมื่อพิจารณามูลค่าการใช้จ่ายโฆษณาผ่านสื่อแยกเป็นรายประเภทจากตารางข้างต้น
จะพบว่าการโฆษณาจะกระจุกตัวอยู่ในสื่อ 3 ประเภทหลัก ๆ ได้แก่ โทรทัศน์ หนังสือพิมพ์ และวิทยุ
ทั้งนี้เนื่องจากสื่อทั้ง 3
ประเภทนี้นอกจากสามารถแพร่กระจายข่าวโฆษณาประชาสัมพันธ์ได้ในวงกว้าง
โดยเฉพาะโทรทัศน์และหนังสือพิมพ์ ที่สามารถครอบคลุมทั่วประเทศแล้ว
ผู้ประกอบการยังนิยมโฆษณาผ่านสื่อทั้ง 3
นั้นเพราะสามารถเจาะเข้าถึงผู้บริโภคที่เป็นกลุ่มเป้าหมายตรงตามความต้องการของเจ้าของผลิตภัณฑ์หรือบริการมากกว่าสื่อประเภทอื่น

  การแข่งขัน

ปัจจุบันมีสถานีวิทยุทั่วประเทศทั้งหมด 487 สถานี
ซึ่งสามารถแบ่งออกเป็นสถานีวิทยุในระบบเอฟ.เอ็ม กว่า 200 สถานี เฉพาะเขตกรุงเทพฯ
มีสถานีวิทยุระบบเอฟ.เอ็ม.จำนวน 40 สถานี ดังนั้นการแข่งขันในธุรกิจวิทยุจึงต้องจำแนกออกเป็น
2 ส่วน คือ การแข่งขันในกรุงเทพและการแข่งขันในต่างจังหวัด

การแข่งขันธุรกิจวิทยุในเขตกรุงเทพฯ

การแข่งขันธุรกิจวิทยุในเขตกรุงเทพฯ มีการแข่งขันสูง
จะเห็นได้จากสถานีวิทยุระบบเอฟ.เอ็ม.ในกรุงเทพฯ มีเพียง 40 สถานี ซึ่งคิดเป็นประมาณร้อยละ
20 ของสถานีวิทยุเอฟ.เอ็ม.ในประเทศ
แต่การใช้จ่ายงบโฆษณาในสื่อวิทยุส่วนใหญ่จะอยู่ในเขตกรุงเทพฯ ดังนั้น
ผู้ประกอบการธุรกิจวิทยุในกรุงเทพต้องเน้นการผลิตและพัฒนารายการวิทยุของตนให้มีคุณภาพและเป็นที่ได้รับความนิยมรวมทั้งการบริการลูกค้า
เพื่อครองส่วนแบ่งการตลาดให้มากที่สุด

การแข่งขันธุรกิจวิทยุในต่างจังหวัด

เนื่องจากสถานีทั่วประเทศมีจำนวนมาก การแข่งขันในธุรกิจวิทยุในต่างจังหวัดจึงไม่รุนแรง
โดยเฉพาะอย่างยิ่งปัจจุบันการประกอบธุรกิจวิทยุต้องทำสัญญาบริหารการตลาดและสื่อโฆษณากับสถานีวิทยุแบบเหมาเวลาทั้งวัน
จากอดีตที่สามารถเช่าเวลาสถานีวิทยุแบบเป็นช่วงๆ ได้ ดังนั้นผู้ประกอบการที่จะทำสัญญาเช่นนี้ได้
จะต้องมีความพร้อมทางด้านการเงิน และความสามารถในการผลิตรายการ
ทำให้ผู้ประกอบธุรกิจรายเล็กที่ไม่มีความพร้อมไม่สามารถที่จะแข่งขันกับผู้ประกอบธุรกิจวิทยุรายใหญ่ได้

ปัจจุบันผู้ประกอบธุรกิจวิทยุรายใหญ่ที่ดำเนินการสถานีวิทยุในจำนวนมากๆ มีน้อยราย
โดยผู้ปรกอบการที่มีคุณสมบัติใกล้เคียงกับบริษัทฯ มีดังนี้

ผู้ประกอบการด้านสื่อทางวิทยุ

1.  บริษัท ศิลามีเดีย จำกัด

2.  บริษัท สมาร์ทบอม จำกัด

3.  บริษัท ฟาติมาบรอดคาสติ้ง อินเตอร์เนชั่นแนล จำกัด

4.  บริษัท วิทยุระนอง จำกัด

  3.2 ธุรกิจโทรทัศน์

  3.2.1 ลักษณะผลิตภัณฑ์หรือบริการ - ธุรกิจโทรทัศน์

กลุ่มบริษัท ประกอบธุรกิจโทรทัศน์ โดยการเป็นผู้ผลิตรายการสารคดี รายการสาระและบันเทิง
เพื่อนำออกอากาศทางสถานีโทรทัศน์ช่องต่างๆ เช่น รายการพาเที่ยวทั่วไทย รายการอร่อยยกนิ้ว
รายการเกมส์มืออาชีพ และรายการคอหุ้น

  3.2.2 การจัดหาผลิตภัณฑ์หรือบริการ - ธุรกิจโทรทัศน์

การประกอบธุรกิจโทรทัศน์ดำเนินการโดยบริษัท อาร์ แอนด์ ที มีเดีย จำกัด
ซึ่งการจัดหารายการโทรทัศน์ที่จะนำมาแพร่ภาพออกอากาศ แบ่งออกเป็น 2 ส่วน ดังนี้

  ส่วนที่ 1 การได้มาของเวลาสถานีโทรทัศน์ เมื่อบริษัทฯ
  ต้องการที่จะทำรายการโทรทัศน์เพื่อออกอากาศสถานีโทรทัศน์ มีขั้นตอน ดังนี้

(1) กำหนดรูปแบบของรายการและแผนการตลาด และนำเสนอต่อสถานีโทรทัศน์เพื่อพิจารณา

  (2) เมื่อสถานีโทรทัศน์เห็นชอบกับรายการที่บริษัทฯ นำเสนอ
  ก็จะทำการจัดสรรเวลาที่เหมาะสมต่อการออกอากาศของรายการนั้นๆ

(3) ตกลงทำสัญญาเช่าเวลากับสถานีโทรทัศน์ โดยชำระค่าเช่าเป็นแบบรายเดือน

(4) จัดดำเนินการผลิตและออกอากาศรายการ

  ส่วนที่ 2 การดำเนินการผลิตรายการ การดำเนินการผลิตรายการโทรทัศน์ของบริษัทมีขั้นตอนดังนี้

(1) ศึกษาและรวบรวมข้อมูลที่ต้องการจะนำเสนอต่อผู้ชมรายการในแต่ละสัปดาห์

(2) ฝ่ายครีเอทีฟเขียนบท (Script) รายการ

(3) ถ่ายทำรายการในสตูดิโอ และนอกสถานที่

(4) ตัดต่อรายการ

(5) อัดลงม้วนเทปเพื่อนำไปแพร่ภาพ

  3.2.3 การตลาดและภาวะการแข่งขัน - ธุรกิจโทรทัศน์

  3.2.3.1 การตลาด

กลยุทธ์ทางการตลาด

กลยุทธ์ที่ใช้ปัจจุบัน คือ กลยุทธ์ด้านการให้บริการที่ครบวงจร
เนื่องจากจุดแข็งอย่งหนึ่งของกลุ่มบริษัทคือมีการดำเนินงานในสื่อบันเทิงหลายประเภท
ทั้งทางโทรทัศน์ ทางวิทยุ รวมถึงกิจกรรมส่งเสริมการตลาด
ทำให้สามารถตอบสนองความต้องการของผู้จะใช้บริการโฆษณาได้มากขึ้น
ครอบคลุมความต้องการของลูกค้าได้ครบวงจร รวมทั้งสามารถลดต้นทุนของลูกค้าผู้ใช้บริการได้

ลักษณะลูกค้าและช่องทางการจำหน่าย

  การจำหน่ายและช่องทางการจำหน่ายของธุรกิจโทรทัศน์มีดังนี้

1)  เจ้าของค่ายเพลงลูกทุ่งต่างๆ
    เป็นลูกค้าที่ซื้อเวลาออกอากาศในรายการของบริษัทเพื่อใช้ในการเปิดมิวสิควีดีโอเพลงลูกทุ่ง
    ของค่ายตัวเอง

2)  ลูกค้าโดยตรง (Direct Customer) ได้แก่ลูกค้าที่เป็นเจ้าของสินค้าหรือบริการต่างๆ
    ทั้งภาครัฐและเอกชน เช่น
    ลูกค้าที่เป็นเจ้าของผลิตภัณฑ์หรือบริการในต่างจังหวัดที่สถานีวิทยุของกลุ่มบริษัทตั้งอยู่ที่ซื้อเวลาโฆษณาจากกลุ่มบริษัทโดยตรง

  3.2.3.2 ภาวะอุตสาหกรรมและการแข่งขัน

ภาวะอุตสาหกรรม

ภาวะอุตสาหกรรมโทรทัศน์มีลักษณะเช่นเดียวกับภาวะอุตสาหกรรมของวิทยุ
ซึ่งแนวโน้มธุรกิจโฆษณาทางโทรทัศน์ในปี 2546
มีแนวโน้มขยายตัวเพิ่มมากขึ้นจากการฟื้นตัวของภาวะเศรษฐกิจของประเทศไทย ดังนั้นบริษัทฯ
จึงได้เตรียมแผนรองรับความต้องการของผู้ชมรายการ และลูกค้าที่ใช้บริการให้มากขึ้น
เพื่อให้รายการทีวีของบริษัทได้รับความนิยมจากผู้ชมรายการอย่างต่อเนื่อง

  การแข่งขัน

การแข่งขันด้านการจัดรายการทางโทรทัศน์ มีการแข่งขันที่รุนแรงเพื่อแย่งชิงความนิยมจากผู้ชม
อันจะทำให้หาผู้สนับสนุนรายการได้ง่ายและในอัตราค่าโฆษณาที่สูง
แต่การแข่งขันจะรุนแรงเฉพาะในช่วงเวลา 18.00 น. ถึง 22.00 น.
ซึ่งจะมีผู้ชมรายการโทรทัศน์เป็นจำนวนมาก สำหรับช่วงเวลาอื่นๆ
ก็จะมีการแข่งขันในระดับปานกลาง สำหรับกลุ่มบริษัทเอง มีศักยภาพในการแข่งขัน
เนื่องจากกลุ่มบริษัทจะเน้นดำเนินรายการที่เป็นสารคดีที่ให้ความรู้
หรือรายการบันเทิงที่เป็นเพลงลูกทุ่ง ซึ่งเป็นด้านที่กลุ่มบริษัทมีความเชี่ยวชาญ

ปัจจุบันผู้ประกอบธุรกิจโทรทัศน์มีจำนวนมาก
แต่ผู้ประกอบธุรกิจโทรทัศน์ที่รูปแบบรายการคล้ายกับรายการโทรทัศน์ของบริษัทฯ มีดังนี้

ผู้ผลิตรายการเพลง

1.  บริษัท กันตนากรุ๊ป จำกัด

2.  บริษัท นพพรโปรโมชั่น จำกัด

3.  บริษัท มีเดีย ออฟ มีเดียส์ จำกัด (มหาชน)

  ผู้ผลิตรายการสารคดีและท่องเที่ยว

1.  บริษัท มีเดีย ออฟ มีเดียส์ จำกัด (มหาชน)

2.  บริษัท เจเอสแอล จำกัด

3.  บริษัท 77 ซาวน์ แอนด์ ฟิลม์ จำกัด

  3.3 ธุรกิจบริหารกิจกรรมและการส่งเสริมการตลาด (Event Marketing)

  3.3.1 ลักษณะผลิตภัณฑ์หรือบริการ

ธุรกิจบริหารกิจกรรมส่งเสริมการตลาดเป็นธุรกิจใหม่ของกลุ่มบริษัทที่เพิ่งเปิดให้บริการในปี 2545
โดยมีวัตถุประสงค์ที่ต้องการเป็นผู้ประสานงานและการให้บริการในการจัดกิจกรรมต่างๆ เช่น
การจัดกิจกรรมส่งเสริมการขายและการประชาสัมพันธ์ การจัดคอนเสิร์ต การจัดงานแสดงต่างๆ
ให้กับเจ้าของผลิตภัณฑ์หรือบริการต่างๆ ทั้งภาครัฐและเอกชน
นอกเหนือจากการโฆษณาทางวิทยุและโทรทัศน์
ซึ่งเป็นช่องทางสร้างรายได้เพิ่มเติมนอกเหนือจากการบริหารการตลาดและสื่อโฆษณา

รูปแบบการจัดกิจกรรม

กลุ่มบริษัทได้กำหนดรูปแบบการให้บริการการจัดกิจกรรมส่งเสริมการตลาดออกเป็น 3 รูปแบบดังนี้

1)  กิจกรรมการส่งเสริมขนบธรรมเนียมวัฒนธรรมไทย

  กิจกรรมการส่งเสริมขนบธรรมเนียมวัฒนธรรมไทย ได้แก่
  การจัดงานที่เกี่ยวข้องกับขนบธรรมเนียมวัฒนธรรมท้องถิ่นต่างๆ ทั่วประทศ เช่น
  การจัดเลี้ยงช้างประจำปีของจังหวัดสุรินทร์ งานเปิดฤดูการท่องเที่ยวเบิกฟ้าอันดามัน งานแสดง
  แสง สี เสียง ประจำจังหวัดต่างๆ งานเทศกาลลอยกระทง เป็นต้น

2)  กิจกรรมส่งเสริมการกีฬา

  กิจกรรมส่งเสริมการกีฬา ได้แก่ การจัดกิจกรรมต่างๆ ที่เกี่ยวข้องกับการกีฬา เช่น
  การจัดการแข่งขันกีฬานักเรียนนักศึกษาแห่งประเทศไทยครั้งที่ 24 ปี 2546 จังหวัดกระบี่
  “กระบี่เกมส์” และ ครั้งที่ 25 ปี 2547 จังหวัดขอนแก่น “แคนเกมส์”
  การจัดการแข่งขันฟุตบอลนักเรียนอายุ 16 ปี เป็นต้น

3)  การจัดกิจกรรมเพื่อการโฆษณาและประชาสัมพันธ์

  การจัดกิจกรรมเพื่อการโฆษณาและประชาสัมพันธ์เป็นการจัดกิจกรรมให้แก่เจ้าของสินค้าหรือบริการต่างๆ
  ที่ต้องการจัดกิจกรรมทางการตลาดเสริมการใช้สื่อโฆษณาอื่นๆ
  ให้เข้าถึงกลุ่มลูกค้าเป้าหมายได้มากขึ้น เช่น การจัดเปิดตัวสินค้าต่างๆ
  การจัดประกวดทอล์คโชว์ระดับอุดมศึกษาให้กับศูนย์บริจาคอวัยวะสภากาชาดไทยซึ่งร่วมจัดกับบริษัท
  ไทยประกันชีวิต จำกัด การจัดการแข่งขันแอร์โรบิคระดับพาณิชยการ เป็นต้น

  3.3.2 การตลาดและสภาวะการแข่งขัน

  3.3.2.1 การตลาด

นโยบายการตลาด

กลุ่มบริษัทมีนโยบายในการบริหารกิจกรรมการตลาด โดยมุ่งเน้นการส่งเสริม อนุรักษ์ศิลปวัฒนธรรม
การท่องเที่ยวและกีฬา
ให้สอดคล้องกับนโยบายส่งเสริมการท่องเที่ยวของรัฐบาลที่ต้องการใช้ธุรกิจการท่องเที่ยวเป็นตัวกระตุ้นภาวะเศรษฐกิจ
การจัดกิจกรรมส่งเสริมการตลาด (Event Marketing)
ของกลุ่มบริษัทมุ่งเน้นที่จะตอบสนองแผนการสื่อสารการตลาดครบวงจรให้แก่ลูกค้าของบริษัท
เช่นการจัดงานเปิดตัวสินค้า การจัดกิจกรรมด้านกีฬา (Sport Marketing) กิจกรรมด้านดนตรี
(Music Marketing)
ซึ่งทำให้เจ้าของสินค้าหรือบริการได้รับประโยชน์เพิ่มเติมจากการใช้สื่อวิทยุและโทรทัศน์ของกลุ่มบริษัท

กลยุทธ์การแข่งขัน

-   การใช้ประโยชน์ร่วมจากการใช้สื่อครบวงจรของกลุ่มบริษัท

กลุ่มบริษัทมีความได้เปรียบจากการที่มีสื่อครบวงจรทั้งวิทยุและโทรทัศน์ที่มีพื้นที่ครอบคลุมทั่วประเทศในการสนับสนุนการโฆษณาและประชาสัมพันธ์ให้กับการจัดกิจกรรมส่งเสริมการตลาดที่กลุ่มบริษัทจัดขึ้นให้เข้าถึงกลุ่มลูกค้าเป้าหมายของเจ้าของผลิตภัณฑ์หรือบริการต่างๆ
ที่กลุ่มบริษัทเป็นผู้จัดกิจกรรมให้

-   ทีมงานและบุคลากรที่มีประสบการณ์

ทีมงานและบุคลากรหลักที่ดำเนินการธุรกิจการจัดกิจกรรมส่งเสริมการตลาดของกลุ่มบริษัทเป็นผู้มีประสบการณ์ด้านการจัดกิจกรรม
ซึ่งสามารถให้บริการได้ตามความต้องการของลูกค้า ทั้งด้านความคิดสร้างสรรค์
การผลิตและการกำกับรายการ
การจัดการแถลงข่าวและประชาสัมพันธ์และการวางแผนกลยุทธ์การใช้สื่อโฆษณา

-   รูปแบบการทำงานอย่างใกล้ชิด

กลุ่มบริษัทเน้นการทำงานอย่างใกล้ชิดกับลูกค้าตั้งแต่เริ่มต้น
โดยเข้าไปมีส่วนร่วมกับเจ้าของผลิตภัณฑ์หรือบริการต่างๆ ในการสร้างสรรค์งานเพื่อเกิดประสิทธิผล
รวมทั้งประหยัดงบประมาณ

กลุ่มลูกค้าเป้าหมาย

เจ้าของสินค้าและผลิตภัณฑ์ต่างๆ หรือองค์กรภาครัฐและเอกชน
ที่ต้องการจัดกิจกรรมส่งเสริมการตลาดให้กับผลิตภัณฑ์ของตนเพื่อสร้างยอดขายหรือสร้างภาพลักษณ์ที่ดีให้กับผลิตภัณฑ์ของตนให้เป็นที่รู้จักของผู้บริโภค
เพิ่มเติมจากการโฆษณาผ่านสื่อทั่วๆ ไป
โดยเจ้าของสินค้าอาจจะเป็นผู้กำหนดรูปแบบของกิจกรรมแล้วว่าจ้างให้กลุ่มบริษัทเป็นผู้ดำเนินการ
หรือขอให้กลุ่มบริษัทนำเสนอแผนงานการจัดกิจกรรมให้

  3.3.2.2 การแข่งขัน

ธุรกิจการบริหารกิจกรรมและการส่งเสริมการตลาดมีการแข่งขันไม่สูงแต่มีผู้ประกอบการจำนวนมากเนื่องจากใช้เงินลงทุนและบุคลากรน้อยก็สามารถดำเนินธุรกิจได้
และมีแนวโน้มการเติบโตของธุรกิจสูงเพราะเจ้าของสินค้าหรือบริการต่างๆ
หันมาใช้กิจกรรมทางการตลาดมากขึ้นจากการโฆษณาเพียงอย่างเดียว
ผู้ประกอบการรายใหญ่ที่มีสื่อต่างๆ
อยู่จะได้เปรียบผู้ประกอบการรายเล็กเนื่องจากสามารถให้บริการลูกค้าได้ครบวงจร
ซึ่งผู้ประกอบการรายใหญ่ที่ดำเนินธุรกิจคล้ายกับบริษัทฯ มีดังนี้

บริษัทที่ประกอบธุรกิจจัดกิจกรรมส่งเสริมการตลาด

1.  บริษัท เจเอสแอล จำกัด

2.  บริษัท มีเดีย ออฟ มีเดีย จำกัด (มหาชน)

3.  บริษัท สตาร์บริจซ์ จำกัด

4.  บริษัท ไลฟ์โปรเจค จำกัด

  3.4 ผลกระทบสิ่งแวดล้อม

  - ไม่มี -

  3.5 งานที่ยังไม่ได้ส่งมอบ

  - ไม่มี –